Author: Stefka Todorova
Last saved by: Mariana Georgieva
Company: HP Inc.

П Р О Т О К О Л  № 6
от заседанието на Комисия „Съдебна администрация” 
към Съдийската колегия на Висшия съдебен съвет,
проведено на 05.04.2021 г. 

Днес, 05.04.2021 г. /понеделник/ от 13.30 часа се проведе заседание на Комисия „Съдебна администрация” към Съдийската колегия на Висшия съдебен съвет, в състав: 

ПРЕДСЕДАТЕЛ:  Боряна Димитрова 

           ЧЛЕНОВЕ:  Боян Новански – зам. председател	
       Боян Магдалинчев 
	       Стефан Гроздев - отсъства
	       Севдалин Мавров 

На заседанието присъстват: експертите Стефка Тодорова и Светла Кирилова – главни експерти-съдебна администрация и техническият сътрудник Мариана Георгиева.

Д Н Е В Е Н   Р Е Д:

1. ОТНОСНО: Обсъждане на разпределението на отпуснатите с бюджета за съдебната власт за 2021 г. щ. бр. за длъжност „съдебен помощник“ в администрацията на съдилищата след постъпили предложения на заседание на Съдийската колегия, проведено на 30.03.2021 г. 

КОМИСИЯ „СЪДЕБНА АДМИНИСТРАЦИЯ“ към
СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1.1. Да се предложи на Съдийската колегия НОВО РАЗПРЕДЕЛЕНИЕ на щ. бр. за длъжност „съдебен помощник“ в администрацията на съдилищата, отпуснати с бюджета за съдебната власт за 2021 г., съгласно Приложение 1.
МОТИВИ:  След разглеждане на предложенията, постъпили по повод предложението до СК на КСА по протокол № 4 от 01.03.2021 г. за разпределяне на свободните щатни бройки за съдебни помощници, Комисията счете, че е целесъобразно приемането на предложенията на г-жа Керелска, г-жа Дишева и г-н Чолаков. Постъпили са и  предложения от административните ръководители на съдилища в страната.  
Спазвайки мотивите за разпределение на съдебните помощници, приети с решението по Протокол № 4/01.03.2021 г., споделено и от внеслите нови предложения, КСА  приема предложението на г-жа Керелска и г-жа Дишева в частта за разпределяне на съдебните помощници по брой в окръжните съдилища с натовареност 7 – 11 дела и под 7 дела. Комисията счита, че бройките на съдебните помощници в районните съдилища в областните градове следва да се запазят така, както са предложени. По отношение на бройките за съдебни помощници в районните съдилища, извън областните градове, Комисията счита, че не е целесъобразно да се включват в техните щатове, поради променливостта и периодичността на натовареността в тях. Именно затова Комисията предложи щатните бройки да се разпределят в щатовете, както на окръжните, така и на районните съдилища в областните градове, където натовареността е постоянно по-висока, с малки изключения. Предложението в тази част, Комисията счита, че отговаря най-пълно на първоначалния   замисъл: да се обезпечат АС, Адм.С, ОС и РС в областните градове, където постъплението е трайно и високо за съответния регион с опцията за командироване на съдебни помощници в малките районни съдилища за определени периоди. Колкото са повече съдебните помощници в РС в областните градове и в ОС, толкова по-адекватно ще се обезпечат обикновено краткосрочните нужди на районните съдилища извън областните градове. Концентрацията на съдебни помощници в ОС ще даде възможност на председателите на ОС да решават проблемите с натовареността в региона и, без да командироват постоянно районни съдии или поне ще имат възможността за преценка, вкл. без да се лишава съответният съд от съдии, когато работата може да бъде подпомогната от съдебни помощници. Напр. при големия процент заповедни производства, които се отчитат в почти всички малки районни съдилища, съдебни помощници от по-големите съдилища могат да съвместяват задачите за изпълнение, както в съда, в който са назначени, така и да работят за по-малкия съд. За работа по заповедните дела, както и всички от закрито заседание, не е необходимо съдебните помощници да работят на място в сградата на съответния малък районен съд, респ. да ползват командировка. Техният труд, така или иначе, не подлежи на вписване и отразяване по регистри , не е свързан с процесуални действия или срокове. Те подпомагат съдиите или административните нужди на съдилищата. Командироването би могло да се извършва тогава, когато има нужда от физическото присъствие на съдебния помощник в друг съд от региона.  Предложеният начин на назначаване ще позволи пълноценното използване на съдебните помощници в съответния съдебен район изобщо. Тогава и дните за командироване по КТ ще бъдат достатъчни, дори когато се наложи съдебните помощници да посетят и физически работят в малкия районен съд за определен период от време. Председателите на окръжните съдилища ще разполагат с възможността да преценят, дали да командироват съдии, когато се касае за голям брой дела в открито съдебно заседание или да подпомогнат работата на съдиите по делата за з.з., представляващи 65% от делата на районните съдии изобщо.
За административните съдилища комисията е приела изцяло предложението на г-н Г. Чолаков, споделяйки мотивите, предложени от него. Съвместяване на задачи, подобно на това, което може да се извърши от съдебните помощници в общите съдилища не е възможно в административните съдилища, поради липсата на повече от един на територията на всяка област.
1.2. ИЗПРАЩА предложението за разпределение на щатове за длъжност „съдебен помощник“ на работната група за обсъждане на посочените бройки, насрочена с решение на Съдийската колегия по пр. № 10/30.03.2021 г. за 07.04.2021 г.

2. ОТНОСНО: Предложение от Севдалин Мавров – член на Висшия съдебен съвет и главния секретар на ВСС за сключване на граждански договор за оказване на експертна помощ във връзка с медийния образ на ВСС и изпълнение на Комуникационната политика. 

КОМИСИЯ „СЪДЕБНА АДМИНИСТРАЦИЯ“ към
СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

	2.1. ДАВА СЪГЛАСИЕ на главния секретар на ВСС да сключи граждански договор за оказване на експертна помощ във връзка с медийния образ на ВСС и изпълнение на Комуникационната политика.
	2.2. ИЗПРАЩА решението на Комисия „Бюджет и финанси“, по компетентност.

3. ОТНОСНО: Уведомления за прекратяване на трудови правоотношения със съдебни служители, искания за попълване на освободените щатове и обявяване на конкурси за администрацията, отправени във връзка с решение на КСА по протокол № 16/06.11.2020 г., за периода 09.03.2021 г. до 30.03.2021 г.

КОМИСИЯ „СЪДЕБНА АДМИНИСТРАЦИЯ“ към
СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

	3.1. Приема за сведение справката с предварително изразено становище по повод исканията на председателите на съдилища за периода 09.03.2021 г. до 26.03.2021 г. и

ДАВА СЪГЛАСИЕ на председателите на съдилища за предприемане на действия по назначаване на съдебни служители на освободените щатни бройки, както следва: 
Районен съд – Сливница – 1 щ. бр. „съдебен секретар“;
Районен съд – Варна – 1 щ. бр. „завеждащ служба - архив“;
Районен съд – Силистра – 1 щ. бр. „чистач“;
Районен съд – Ямбол – 1 щ. бр. „куриер-чистач“

ДАВА СЪГЛАСИЕ на председателите на съдилища за обявяване и провеждане на конкурс за назначаване на съдебни служители, както следва:
Районен съд – Разлог – 1 щ. бр. „съдебен секретар“; 
Административен съд – Пловдив – 1 щ. бр. „съдебен деловодител“ и 2 щ.бр. „съдебен секретар“;  
	Районен съд – Пещера – 1 щ. бр. „работник, поддръжка сгради, той огняр и шофьор“; 
Районен съд – Севлиево – 1 щ. бр. „съдебен деловодител“; 
	Административен съд – Плевен – 1 щ. бр. „куриер-чистач“;
	Районен съд – Велики Преслав – 1 щ. бр. „системен администратор“;	
ДАВА СЪГЛАСИЕ на председателя на Районен съд – Ботевград за оставане на работа до приключване на отоплителния сезон – 30.04.2021 г. на съдебния служител, заемащ длъжността „управител съдебна сграда, той и огняр“, придобил право на пенсиониране за осигурителен стаж и възраст през м. март 2021 г. и назначаване на съдебен служител на свободния щат по реда на чл. 68, ал. 1, т. 4 от Кодекса на труда, както и предприемане на действия за обявяване на конкурс за заемане на длъжността, считано от 01.05.2021 г.

	ПРИЕМА ЗА СВЕДЕНИЕ уведомлението от председателя на Районен съд – Левски за прекратяване на трудовото правоотношение със съдебния служител на длъжност „системен администратор“ и 
ДАВА СЪГЛАСИЕ за предприемане на действия за обявяване на конкурс за заемане на длъжността. 

4. ОТНОСНО: Искане рег. индекс ВСС-5512/22.03.2021 г. от председателя на Окръжен съд – Ямбол за сключване на граждански договор, финансово обезпечен, с лице, притежаващо правоспособност за работа с газови котли за изпълнение функциите на длъжността „работник, поддръжка сгради – огняр“, считано от 22.03.2021 г., поради заболяване на титуляра.

КОМИСИЯ „СЪДЕБНА АДМИНИСТРАЦИЯ“ към
СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

4.1. ДАВА СЪГЛАСИЕ председателят на Окръжен съд – Ямбол да сключи граждански договор с лице, притежаващо правоспособност за работа с газови котли за изпълнение функциите на длъжността „работник, поддръжка сгради – огняр“, считано от 22.03.2021 г.
4.2. ИЗПРАЩА решението на Комисия „Бюджет и финанси“, за сведение.

ПРЕДСЕДАТЕЛ 			
НА КОМИСИЯТА:         /п/
 							   БОРЯНА ДИМИТРОВА

ЧЛЕНОВЕ:	Боян Новански – зам. председател ……/п/….

Боян Магдалинчев ….../п/...................

Стефан Гроздев - отсъства

Севдалин Мавров ……/п/……….…..